b'\n_START_ARTICLE_\nSkvalenas\n_START_PARAGRAPH_\nSkvalenas\xc2\xa0\xe2\x80\x93 nat\xc5\xabralus organinis junginys, komerci\xc5\xa1kai gaunamas i\xc5\xa1skiriant i\xc5\xa1 rykli\xc5\xb3 kepen\xc5\xb3 riebal\xc5\xb3. Gana daug skvaleno turi ir augalai, pvz., burno\xc4\x8dio s\xc4\x97klose, ry\xc5\xbei\xc5\xb3 s\xc4\x97lenose, kvie\xc4\x8di\xc5\xb3 gemaluose, alyvuog\xc4\x97se. Skvalen\xc4\x85 sintetina visi auk\xc5\xa1tesnieji organizmai._NEWLINE_Skvalenas yra angliavandenilis i\xc5\xa1 triterpen\xc5\xb3 klas\xc4\x97s._NEWLINE__NEWLINE_Skvalanas yra \xc4\xafsotintas skvalenas, kurio dvigubos jungtys buvo panaikintos prijungiant vandenil\xc4\xaf (hidrogenizacija). Skvalanas yra ma\xc5\xbeiau jautrus oksidacijai, tod\xc4\x97l ji asmenin\xc4\x97s higienos priemoni\xc5\xb3 gamyboje naudoja da\xc5\xbeniau negu skvalen\xc4\x85.\n_START_SECTION_\nVaidmuo steroid\xc5\xb3 sintez\xc4\x97je\n_START_PARAGRAPH_\nSkvalenas yra biocheminis steroid\xc5\xb3 \xc5\xa1eimos pirmtakas. Skvaleno monooksidaz\xc4\x97s veikiamame skvalene viena galin\xc4\x97 dviguba jungtis oksiduojasi ir taip susidaro 2,3-skvaleno oksidas, kuris po to kito fermento ciklinamas ir sudaro lanosterol\xc4\xaf, o \xc5\xa1is jau perdirbamas \xc4\xaf cholesterol\xc4\xaf ir kitus steroidus.\n_START_SECTION_\nRykli\xc5\xb3 skvalenas\n_START_PARAGRAPH_\nSkvaleno tankis yra ma\xc5\xbeas, ir tai yra viena i\xc5\xa1 prie\xc5\xbeas\xc4\x8di\xc5\xb3, kod\xc4\x97l \xc5\xa1i\xc4\x85 med\xc5\xbeiag\xc4\x85 kaupia kremzlini\xc5\xb3 \xc5\xbeuv\xc5\xb3 (pvz., rykli\xc5\xb3) kepenys. Kremzlin\xc4\x97s \xc5\xbeuvys neturi plaukimo p\xc5\xabsl\xc4\x97s, tod\xc4\x97l naudoja kitokius pl\xc5\xabdrumo didinimo b\xc5\xabdus, tarp j\xc5\xb3\xc2\xa0\xe2\x80\x93 k\xc5\xabno tankio ma\xc5\xbeinim\xc4\x85 kaupiant riebalus. Skvaleno, kuris kaupiamas rykli\xc5\xb3 kepenyse, tankis yra 0,855 (gerokai ma\xc5\xbeesnis negu j\xc5\xabros vandens, kurio vidutinis tankis yra 1,025)._NEWLINE_Ilgai pagrindinis pramoninis skvaleno \xc5\xa1altinis buvo rykli\xc5\xb3 kepenys (rykli\xc5\xb3 med\xc5\xbeiokl\xc4\x97). Aplinkosauginiai ir kiti sumetimai privert\xc4\x97 skvalen\xc4\x85 i\xc5\xa1gauti i\xc5\xa1 augal\xc5\xb3. _NEWLINE_Neseniai v\xc4\x97l imta med\xc5\xbeioti ryklius d\xc4\x97l skvaleno\xc2\xa0\xe2\x80\x93 imta gaminti skvaleno kapsules, kurios, atseit, gerina sveikat\xc4\x85. Klinikini\xc5\xb3 \xc4\xafrodym\xc5\xb3, kad \xc4\xaf vid\xc5\xb3 vartojamas skvalenas pagerint\xc5\xb3 sveikat\xc4\x85, n\xc4\x97ra._NEWLINE_2002\xc2\xa0m. buvo publikuota studija, susiejusi skvalen\xc4\x85 kaip eksperimentin\xc4\x97s vakcinos adjuvant\xc4\x85 su Pers\xc5\xb3 \xc4\xaflankos karo sindromo po\xc5\xbeymiais kai kuriuose \xc5\xbemon\xc4\x97se. Paskelbti tyrimo rezultatai kelia mint\xc4\xaf, kad skvaleno turin\xc4\x8dios vakcinos gali b\xc5\xabti Pers\xc5\xb3 \xc4\xaflankos karo sindromo po\xc5\xbeymi\xc5\xb3 kaltinink\xc4\x97s tirtoje \xc5\xbemoni\xc5\xb3 grup\xc4\x97je. Darbe rekomenduojama atlikti didel\xc4\xaf epidemiologin\xc4\xaf tyrim\xc4\x85, kad patvirtinti ar patikslinti \xc5\xa1io darbo rezultatus._NEWLINE__NEWLINE_Nepaisant pakartotini\xc5\xb3 patikinim\xc5\xb3, kad vakcina yra reikalinga ir saugi, JAV federalinis teis\xc4\x97jas pri\xc4\x97m\xc4\x97 nutart\xc4\xaf, kad yra rimta prie\xc5\xbeastis patik\xc4\x97ti, kad vakcina yra kenksminga, ir kad Pentagonas 2004\xc2\xa0m. spalio m\xc4\x97n. turi nustoti naudoti \xc5\xa1i\xc4\x85 vakcin\xc4\x85.\n_START_SECTION_\nSkvalenas kaip odos mink\xc5\xa1tinamoji med\xc5\xbeiaga\n_START_PARAGRAPH_\nSkvalenas naudojamas kosmetikoje kaip nat\xc5\xabrali odos mink\xc5\xa1tinamoji med\xc5\xbeiaga. Jis spar\xc4\x8diai prasiskverbia pro od\xc4\x85, oda nelieka riebaluota, skvalenas gerai mai\xc5\xa1osi su kitais riebalais ir riebaluose tirpiais vitaminais.\n_START_SECTION_\nBiosintez\xc4\x97\n_START_PARAGRAPH_\nDvi farnezilo pirofosfato molekul\xc4\x97s, katalizuojamos skvaleno sintaz\xc4\x97s, kondensuojasi sudarydamos skvaleno molekul\xc4\x99. Reakcijos metu redukuojama NADPH molekul\xc4\x97.'